Tuks vat (weer) laat vlam vir wen | Netwerk24
Tuks vat (weer) laat vlam vir wen
Deur Cobus Claassen 24 Februarie 2020 21:27
Tuks se Jacobus Smit word deur die Shimlas se Keegan Hamman vasgevat in Maandagaand se Varsitybekerwedstryd in Pretoria. Foto: Gallo Images
Maandagaand in die Tuks-stadion het hulle hul gebruiklike terugvegpoging reeds kort ná rustyd begin om uiteindelik met 43-33 te wen.
Die Tukkies het met rukke in die tweede helfte van hulle beste rugby vanjaar in die reeks gelewer.
Dit was vroeër die Bloemfonteiners wat die pas flink aangegee en ’n voorsprong van 19-7 opgebou het.
Die Shimlas se aanvallende venyn het algaande getaan met die tuisspan wat in al die afdelings begin oorheers het.
Daar was later – met Tuks se losskakel, Fiela Boshoff, wat knap aan die stuur van sy span se aanslag was – 36 onbeantwoorde punte vir die wenspan.
Die tuisspan se flankpaar, Stephan Smit en Hanru Sirgel, was skitterend in die vastelos en by die afbreekpunte.
Of die Tukkies, wat nou vier uit vier gewen het, wel vanjaar ’n aanspraakmaker is, sal volgende week gesien word wanneer die Maties in Stellenbosch aangevat word.
Tukkies: 43 (17). Drieë: Stephan Smit (2), Stefan Coetzee, Kabelo Mokoena (7 punte), Sango Xamlashe, Lesley October. Strafdoel: Fiela Boshoff. Doelskoppe: Boshoff (3), Alex-Zander du Plessis.
Shimlas 33 (19). Drieë: Charl Pretorius (2), George Rossouw (2), William Eybers. Doelskoppe: JP Duvenhage (4).
Meer oor: Shimlas | Varsitybeker | Tuks
Wits klink NWU se doppie
Maties slaan UWK bloedneus